**Poiana iubirii**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Să mergem, iubito, la munte,

în primele zile din an,

când brazii au plete cărunte,

ițite sub albul turban.

Să facem un foc în poiana

în care, sub stratul de nea,

poveștile-așteaptă doar pana

ce-n vers, de uitare-ar salva.

Ne fie o ciornă zăpada ,

iar albul din jur, fi-va scut

la tot ce n-ar face dovada

că-i pur tot ce noi am avut.

Căci este poiana iubirii

în care, ades, ne-ntâlnim

plătindu-i tribut fericirii

când visele,-acolo,-mpletim.